b'\n_START_ARTICLE_\nComitatul de Berg\n_START_PARAGRAPH_\nBerg a fost un stat medieval \xe2\x80\x93 ini\xc8\x9bial comitat, ulterior ducat \xe2\x80\x93 din regiunea Renania din Germania. Capitala sa era la D\xc3\xbcsseldorf. Ea a existat ca o entitate politic\xc4\x83 distinct\xc4\x83 de la \xc3\xaenceputul secolului al XII-lea p\xc3\xa2n\xc4\x83 \xc3\xaen secolul al XIX-lea.\n_START_SECTION_\nEvolu\xc8\x9bie\n_START_PARAGRAPH_\nComitatul de Berg a ap\xc4\x83rut \xc3\xaen 1101 ca linie colateral\xc4\x83 a dinastiei Ezzonizilor, care \xc3\xae\xc8\x99i tr\xc4\x83gea originile din Regatul Lotharingiei din secolul al IX-lea, iar \xc3\xaen secolul al XI-lea a devenit dinastia cea mai puternic\xc4\x83 din regiunea Rinului inferior._NEWLINE_\xc3\x8en 1160, teritoriul a fost divizat \xc3\xaen dou\xc4\x83 p\xc4\x83r\xc8\x9bi, una dintre ele devenind ulterior Comitatul de Mark, care a revenit posesiunilor familiei \xc3\xaen secolul al XVI-lea. \xc3\x8en 1280 \xc8\x99i-au mutat curtea de la castelul Schloss Burg din Solingen de pe r\xc3\xa2ul Wupper \xc3\xaen ora\xc8\x99ul D\xc3\xbcsseldorf. Cel mai puternic dintre conduc\xc4\x83torii timpurii din BergBerg, Engelbert al II-lea a murit asasinat \xc3\xaen 7 noiembrie 1225. Contele Adolf al VIII-lea de Berg a participat al\xc4\x83turi de tab\xc4\x83ra \xc3\xaenving\xc4\x83toare \xc3\xaen b\xc4\x83t\xc4\x83lia de la Worringen desf\xc4\x83\xc8\x99urat\xc4\x83 \xc3\xaen 1288 \xc3\xaempotriva ducatului de Geldern._NEWLINE_Puterea statului de Berg a continuat s\xc4\x83 creasc\xc4\x83 \xc3\xaen secolul al XIV-lea. Comitatul de J\xc3\xbclich s-a unit cu comitatul de Berg \xc3\xaen 1348, iar \xc3\xaen 1380 \xc3\xaemp\xc4\x83ratul Venceslau i-a promovat pe con\xc8\x9bii de Berg la rangul de duci, d\xc3\xa2dn astfel na\xc8\x99tere ducatului de J\xc3\xbclich-Cleves-Berg.\n_START_SECTION_\nProbleme de succesiune\n_START_PARAGRAPH_\n\xc3\x8en 1509, ducele Ioan al III-lea de Cleves a \xc3\xaencheiat o c\xc4\x83s\xc4\x83torie strategic\xc4\x83 cu Maria de Geldern, fiic\xc4\x83 a contelui Wilhelm al IV-lea de J\xc3\xbclich-Berg, care a devenit mo\xc8\x99tenitoare a posesiunilor tat\xc4\x83lui ei: J\xc3\xbclich, Berg \xc8\x99i Comitatul de Ravensberg, fapt care, \xc3\xaen conformitate cu Legea Salic\xc4\x83 din Sf\xc3\xa2ntul Imperiu Roman a cauzat propriet\xc4\x83\xc8\x9bii s\xc4\x83 treac\xc4\x83 so\xc8\x9bului unei mo\xc8\x99tenitoare (femeile nu puteau de\xc8\x9bine propriet\xc4\x83\xc8\x9bi dec\xc3\xa2t printr-un so\xc8\x9b sau un tutore). Odat\xc4\x83 ce tat\xc4\x83l ei a murit \xc3\xaen 1521, ducii de J\xc3\xbclich-Berg s-au stins, iar mo\xc8\x99ia a trecut astfel sub guvernarea lui Ioan al III-lea, ducele de Cleves. Al\xc4\x83turi de teritoriile personale ale acestuia, Comitatul de Mark \xc8\x99i ducatul de Cleves (Kleve), s-a constituit o uniune personal\xc4\x83. Ca rezultat al acestei uniuni, ducii de J\xc3\xbclich-Cleves-Berg controlau o mare parte din actualul land Renania de Nord-Westfalia, cu excep\xc8\x9bia statelor clericale ale arhiepiscopilor de K\xc3\xb6ln \xc8\x99i episcopilor de M\xc3\xbcnster._NEWLINE_Cu toate acestea, \xc8\x99i noua dinastie ducal\xc4\x83 s-a stins \xc3\xaen 1609, atunci c\xc3\xaend ultimul duce a murit fiind nebun. Acest eveniment a condus la o lung\xc4\x83 disput\xc4\x83 asupra succesiunii asupra diferitelor teritorii \xc3\xaenainte de divizarea din 1614: contele palatin de Neuburg, care se convertise la catolicism, a anexat J\xc3\xbclich \xc8\x99i de Berg; \xc3\xaentre timp, Cleves \xc8\x99i Mark a trecut sub st\xc4\x83p\xc3\xa2nirea lui Ioan Sigismund, elector de Brandenburg, care va deveni ulterior duce de Prusia. Dup\xc4\x83 stingerea \xc3\xaen 1685 a dinastiei majore care conducea palatinatului elector, ramura de Neuburg a mo\xc8\x99tenit titlul de principe-elector \xc8\x99i a transformat D\xc3\xbcsseldorf \xc3\xaen capitala sa, p\xc3\xa2n\xc4\x83 c\xc3\xa2nd palatinatul elector a mo\xc8\x99tenit \xc8\x99i electoratul de Bavaria \xc3\xaen 1777.\n_START_SECTION_\nRevolu\xc8\x9bia francez\xc4\x83, Marele Ducat de Berg\n_START_PARAGRAPH_\nOcupa\xc8\x9bia francez\xc4\x83 dintre 1794 \xc8\x99i 1801 \xc8\x99i anexarea din 1801 a J\xc3\xbclich (\xc3\xaen limba francez\xc4\x83, Juliers) \xc3\xaen R\xc4\x83zboaiele Revolu\xc8\x9biei Franceze au separat cele dou\xc4\x83 ducate de J\xc3\xbclich \xc8\x99i de Berg, iar \xc3\xaen 1803 Berg a fost desp\xc4\x83r\xc8\x9bit de celelalte teritorii bavareze \xc8\x99i a trecut sub controlul ramurii tinere a familiei Wittelsbach. \xc3\x8en 1806, \xc3\xaen cadrul reorganiz\xc4\x83rii teritoriilor germane ocazionat\xc4\x83 de sf\xc3\xa2r\xc8\x99itul Sf\xc3\xa2ntului Imperiu Roman, Berg a devenit mare ducat, sub conducerea cumnatului lui Napoleon I, Joachim Murat. Blazonul lui Murat combina leul ro\xc8\x99u de Berg cu simbolurile ducatului de Cleves._NEWLINE_\xc3\x8en 1809, la un an dup\xc4\x83 promovarea lui Murat din pozi\xc8\x9bia de mare duce de Berg la cea de rege al Neapolelui, nepotul lui Napoleon, principele Napoleon Louis Bonaparte (1804\xe2\x80\x931831, fiul mai mare al fratelui lui Napoleon, Louis Bonaparte, rege al Olandei) a devenit mare duce de Berg; birocra\xc8\x9bii francezi au administrat teritoriul \xc3\xaen numele minorului. Scurta existen\xc8\x9b\xc4\x83 a marelui ducat s-a \xc3\xaencheiat odat\xc4\x83 cu \xc3\xaenfr\xc3\xa2mngerea lui Napoleon din 1813 \xc8\x99i cu prevederile tratatelor de pace care au urmat.\n_START_SECTION_\nProvincia J\xc3\xbclich-Cleves-Berg\n_START_PARAGRAPH_\n\xc3\x8en 1815, dup\xc4\x83 Congresul de la Viena, Berg a devenit parte a Regatului Prusiei: provincia J\xc3\xbclich-Cleves-Berg. \xc3\x8en 1822, provincia a fost ata\xc8\x99at\xc4\x83 Marelui Ducat al Rinului Inferior.'